《秋日作》
明代·李云龙

我昔云山结灵友，春风日解松花酒。乍可狂歌在世中，何因落魄居人后。

人间红尘万丈馀，一日十避无宁居。大人莫笑裈中虱，神骏曾为辕下驹。

朅来卧病寒塘上，门径萧萧秋草长。洛阳二顷无心求，成都四壁还相向。

匣中神物是龙泉，虽复沉埋光在天。壮夫不洒穷途泪，且自垂钓秋江前。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。